﻿ Textul va apare în revista băcăuană, ,,Plumb” – în luna iunie  
 
 
 
Mihai Eminescu, reperul absolut al spiritualităţii româneşti. Necesitatea 
demersului de canonizare, pentru reabilitarea marelui poet şi 
solidarizarea spirituală a poporului român.  
                                   
         Motto: ,,M-a îngrozit faptul că românul şi nu străinul a ajuns să ridice 
mâna asupra a tot ce avem noi mai sfânt” (Grigore Vieru). 
 
         În luna în care se omagiază - din păcate, în prea multă tăcere - 119 ani 
de la moartea în chinuri de martir, a marelui geniu al spiritualităţii 
româneşti,  Mihai Eminescu, am considerat necesar a readuce în actualitate 
şi a propune spre dezbatere un demers, care ne-ar onora pe toţi iubitorii de 
neam, de adevăr şi de cultură.  
          Este vorba de canonizarea lui Eminescu, demers iniţiat cu ceva timp în 
urmă de poetul, eseistul şi prozatorul de mare sensibilitate şi nobleţe 
sufletească, Gheorghe Gavrilă Copil. Consider că este în primul rând o 
datorie de onoare, a noastră a moldovenilor, care l-am dat din rândurile 
noastre, pe unicul mare român al naţiei române, să ne dăm acordul pentru 
canonizarea lui Eminescu, despre al cărui sfârşit martiric, au ieşit la iveală în 
ultimii ani, dovezi de netăgăduit. Pentru mulţi care se îndoiesc şi nu văd 
rostul unei astfel de propuneri, aş dori să le readuc aminte că şi marele 
domnitor Ştefan cel Mare a fost canonizat în anul 1992, iar Eminescu, a fost 
şi el la fel de aproape de Dumnezeu; a fost un creştin de cea mai autentică 
trăire, care şi-a iubit semenii şi a supraveţuit cu demnitate şi credinţă atât în 
faţa greutăţilor vieţii, cât şi în timpul anilor de martirizare, faţă de asasinii 
săi din umbră, sau văzuţi, care i-au grăbit voit moartea. Eminescu, s-a jertfit 
pentru adevăr, având tăria sfinţilor şi n-a urât pe nimeni, dar nici nu a 
renunţat la adevăr. Şi cum bine spunea un prelat, ,, considerăm bine venită, 
în zilele noastre, cunoaşterea vieţii şi credinţei şi chiar cercetarea dosarelor 
şi proclamarea solemnă a canonizării celor care şi-au dat viaţa, pentru 
adevăr, credinţă şi libertate, pentru  
a nu ni se reproşa mereu că nu avem sfinţi sau că evlavia poporului nostru, 
nu a rodit în ţărâna lui Hristos”. Pentru luare aminte şi convingere, propun 
tuturor celor interesaţi de această temă, mărturiile inedite despre ,, 
Eminescu, ca om religios”, ale regretatei Zoe Dumitrescu Buşulenga-
cercetător în istoria literaturii şi eminescolog de prestigiu, precum şi luările 
de cuvânt în cadrul conferinţei ,,Ortodoxia românească şi Mihai Eminescu”, 

organizată la Paltul Patriarhiei, cu binecuvîntarea Patriarhului Teoctist, la 
comemorarea în 2002, a 111 ani de la trecerea poetului, la cele veşnice. ,, 
Mulţi, poate mult prea mulţi, consideră că trebuie să-l denigreze astăzi pe 
Eminescu. Theodor Codreanu, a scris <<A doua sacrificare a lui 
Eminescu>>. Eu aş zice că au fost trei sacrificări: prima în timpul vieţii lui, 
când era privit de contemporanii săi ca o ciudăţenie. El venea ca un mare 
întemeietor de limbă poetică, venea ca un european. Este primul mare poet 
european al României! A doua a fost în anii 50, cînd sovieticii aveau în plan 
să ne reteze rădăcinile. Şi a treia, se întîmplă în momentul de faţă, 
promovată, din păcate, dinspre vest, ceea ce e o mare tristeţe. Eu înţeleg 
globalizarea, integrarea, dar nu fără identitate. A încerca să dărâmi acest 
<<monument>> - închinat, de alţii, în cinstea lui – înseamnă să-ţi ignori tu 
puterile tale, de nevrednică şi măruntă creatură. Şi ceea ce e cel mai grav, să 
loveşti în valorile culturii tale tradiţionale. Asta nu înseamnă să te integrezi 
într-o cultură europeană, căci fără aceste valori nu vom putea niciodată 
supraveţui”, spunea pe bună dreptate, Zoe Dumitrescu Buşulenga. 
          Şi I.P.S.Bartolomeu Valeriu Anania, teolog de marcă, dar şi poet, 
prozator şi dramaturg,  pornind de la afirmaţia fundamentală a lui Eminescu 
precum că, ,, Biserica Ortodoxă este maica spirituală a poporului român”, a 
precizat în conferinţa de care am amintit că, religiozitatea eminesciană, 
trebuie căutată mai degrabă în ,, sensibilitatea poetului”, în ,, focarele sale 
lirice”, dar şi în mărturiile biografice, decât în gîndirea sa teoretică şi că nu e 
cazul să facem din Eminescu, un ,, poet religios”, ci doar a decela prezenţa 
factorului religios în viaţa şi creaţia sa. Poetul Adrian Păunescu, spunea:  
,,Eminescu trebuie şi va fi canonizat în perspectiva ridicării urgente a acestei 
naţii la condiţia ei spirituală exemplară. Fără Eminescu, şi <<steaua noastră 
dintre stele ar cădea>>. Dacă nu a fost în totalitate un sfânt prin toate cele ce 
le-a trăit şi făcut în viaţa pasageră, Eminescu este un sfânt al calendarului 
eternităţii româneşti”, iar scriitorul Ioan Groşan, afirma scurt şi la subiect: ,, 
Sânt de accord cu ideea de canonizare, Chiar dacă sună ca o sintagmă 
comunistă, Eminescu este şi cred că va fi farul călăuzitor al spiritualităţii 
româneşti”. Ar fi timpul să ne trezim din amorţeala care ne-a cuprins 
spiritele, să ne solidarizăm cu adevăraţii români şi să luăm atitudine faţă de 
denigrarea marilor valori naţionale, pentru că aşa cum spunea marele actor, 
scenarist şi regizor Dan Puric, ,,Trebuie să ne reaşezăm. Formele vor veni. 
Deocamdată, sânt importante vocile, nucleele şi atitudinea. România are de 
ales astăzi între două atitudini: una de încolonare, fără creier şi fără şira 
spinării, în aşteptarea unei presupuse mântuiri venite de la o structură 
izbăvitoare, numită UE; alta deschisă, adevărată, de tip creştin, în care ne 
asumăm adevărul şi îl mărturisim, construind pe el”. 

    Asasinarea operei eminesciene, continuă prin lipsa noastră de cinstire a 
marelui român Mihai Eminescu, prin lipsa voită de informare asupra operei, 
a luptei şi a dorinţelor sale pentru sfântul neam românesc. În prezent, tânăra 
generaţie, nu cunoaşte mai nimic despre titanica activitate culturală, politico-
socială şi jurnalistică a lui Eminescu, ci doar câte ceva despre poezia şi 
despre nebunia poetului, care i-a adus chipurile, moartea. Dacă ne gândim la 
modul cum este predat Eminescu în şcoli, ca ,, Poetul nepereche”, ,, Cel mai 
mare poet”, ,, Personalitate completă a culturii româneşti” şi dacă mai 
adăugăm la zecile de epitete şi interminabilele comentarii pe care elevii 
trebuie să le înghită cu toptanul, fără prea multe întrebări, avem o imagine a 
modului defectuos şi dezastruos, în care este de regulă, perceput Eminescu 
de către tineri. De la momentul anihilării sale şi până în zilele noastre, 
Eminescu a fost cunoscut de toată lumea drept ,, marele poet”, ,, poetul 
naţional al României”, ştergîndu-se aproape complet opera sa ziaristico-
politică, la fel de valoroasă şi bogată, ca cea poetică. Lovit în timpul vieţii şi 
martirizat pentru că milita pentru o Românie Mare, Eminescu este astăzi 
iarăşi asasinat, cea mai favorabilă atitudine a majorităţilor laşe şi cuminţi şi a 
elitei intelectuale de azi faţă de el, fiind prezentarea, în fapt, marginalizarea 
sa ca poet şi ca luptător neobosit pentru marile idealuri ale neamului 
românesc. 
         Canonizarea lui Eminescu, va fi oricum, un proces de durată, dar chiar 
şi aşa, sântem datori să ni-l asumăm ca sfânt, iar acest fenomen este unul 
întru totul dogmatic, acceptat de Biserică, un fenomen care trebuie să 
cuprindă întreaga ţară, pentru trezirea din amorţeală, pentru renaşterea 
spirituală a poporului roman. Eu unul, solidar cu adevăraţii români, voi 
declanşa procedura de strângere de semnături pentru sfinţirea lui Eminescu, 
încredinţat că marele nostru poet va fi în cele din urmă canonizat, pentru că, 
aşa cum mărturisea Gheorghe Gavrilă Copil, ,, Adunarea de semnături este o 
modalitate de înţelegere şi solidarizare, prin Eminescu, între românii din 
marea familie a Neamului Românesc. Cine-şi iubeşte propriul neam, este în 
normalitate. Numai iubind pe cei din jurul tău, iubirea ta devine o realitate şi 
nu o închipuire, putând ajunge şi la ceilalţi oameni, din lumea în care trăim. 
Să nu se producă nici o neânţelegere, semnează doar cine vrea. Unii vor 
semna mâine, sau ei înşişi vor aduna semnături. Conştiinţa apartenenţei la 
Neamul Românesc şi la Eminescu răsare din adâncimile sufleteşti ale 
românilor, ca o floare de luminnă. E un fenomen românesc în derulare sub 
ochii noştri, iar prezentul şi viitorul acestui neam, depind în mod decisiv de 
capacitatea lui spirituală”. 
        Prin aceste câteva rînduri, nu am dorit decât să lansez o provocare 
pentru o dezbatere serioasă a demersului prezentat, cu speranţa că ne vom 

implica până la urmă cu toţii în sprijinul legiferării propunerii de canonizare 
a celui mai mare nume al spiritualităţii româneşti, MIHAI EMINESCU. 
Pentru că, noi cu toţii, avem această sfântă datorie faţă de marile valori ale 
neamului nostru, care ne călăuzesc prin însemnele divinităţii. Iar Eminescu, 
este unul dintre ele.  
     Romulus Dan Busnea *      12.06.2008  

